Grootste deel van Beaufort-Wes sonder water | Netwerk24
Deur Jackie Kruger 05 September 2018 17:32
Water wat Woensdagoggend deur die Gift of the Givers in Beaufort-Wes afgelaai is, is dadelik versprei in dele van die dorp wat sonder water is.
“ ’n Spesiale raadsvergadering waar die dorp as ’n droogte-rampgebied verklaar sal word, sal eers Donderdag plaasvind,” sê Marlene Hendricks, ’n munisipale woordvoerder wat gemoeid is met water.
Water word Woensdag in Beaufort-Wes deur die Gift of the Givers afgelaai. Foto: Verskaf
Volgens haar was die oorgrote deel van die dorp Woensdag sonder water en daarom is dadelik begin om die water uit te deel. Hendricks het self ook Woensdag in die dorp rondgery om van die water uit te deel.
Die Beaufort-Wes-munisipaliteit het Dinsdag gesê die dorp is afhanklik van sy ondergrondse watervoorraad omdat die Gamkadam leeg is.
Daar is 39 boorgate waarvan slegs 29 in bedryf is, maar vyf daarvan gee probleme. Slegs die helfte van die nodige hoeveelheid water word tans gelewer.
Dinsdag was die vlak van die reservoir wat water aan die gemeenskap moet lewer op slegs 17%. Sekere dele van Beaufort-Wes soos Noordeinde, Essopville en Nieuwoudtville was sonder water.
Die munisipaliteit probeer om die vlak van sy reservoirs bo 50% te kry, maar mense slaan nie ag op sy dringende pleidooi om water te bespaar nie. ’n Dringende beroep word weer op inwoners gedoen om water te bespaar om te verhoed dat beurtwater geïmplementeer word.
Skenkings van water word ook dringend benodig. Die Gift of the Givers en die Cape Town Water Warriors het reeds water aan die dorp geskenk.
Mense word uitgenooi na ’n biddag vir reën wat op 16 September om 15:00 op die Rustdene-sportterrein gehou word.
Vlak 5-waterbeperkings is van krag in die dorp.
Meer oor: Gift Of The Givers | Beaufort-Wes | Droogte | Water